Chircad’hapo sa fortuna

Chircad’hapo sa fortuna
in terra tamben’in mare
ma non la poto incontrare
ancora in parte nisciuna.

So istadu in sa galera
in chirca peri su mare
ma non potesi incontrare
de sa fortuna un’ispera,
non b’hat modu ne manera
poderla a lughe bogare.

In Genova, Palma e Firenzia
so istadu et pius ulta
ma sa fortuna est occulta,
non tenet plus esistenzia
et gasi cun passienzia
mi dep’a domo torrare.

So istadu in s’Oriente
et tambene in su Levante
ma de fortuna un’istante
non nd’hap’hapidu niente,
sa Tramontana et Ponente
mi faltat solu a girare.

So istadu in Occidente
in s’astru de Barbarìa,
però sa fortuna mia
no l’incontro veramente,
et gai pro su presente
non mi servit su chircare.

So istadu in sa Toscana,
in Germania in sa Gallìa,
et tambene in Italìa
fiorentina et pisana
chi non tenzo pius gana
de andare et de torrare.

Totu s’istadu romanu
giresi cun sa Calabria
ma sa fortuna est in gabbia,
bos giuro de cristianu:
non servit chi su manzanu
mi pese chito a chircare.